Ստեղծագործական թարմությունը Սիրանույշին թույլ է տալիս շարունակել խաղալ Համլետ, Զեյնաբ, Նաստասյա Ֆիլիպովնա... Մոսկվայից հետո, «Դժբախտներն են ծեր ծնվում, իսկական արվեստը չի ծերանում» հաստատուն հավատամքով, լրացնում է մոտ 300 անուն ընդգրկող իր դերաշարը նոր կերպավորումներով՝ Ագնես, Ֆեդրա, Ֆրու Հիլլե, Աննա Դմիտրևնա... Հայտնի է, որ ճշմարիտ արվեստը կարողանում է իշխել տարիքի վրա, կասեցնել նրա ավերիչ ուժը. 60-ն անց Ռոսին Ռոմեո էր խաղում, 60-ամյա Կաչալովը՝ Չացկի, Փափազյանը՝ Համլետ, մի արկածի բերումով կաղ մնացած 70-ամյա Սառա Բեռնարը՝ Ֆեդրա...